2.

Záväzky služieb vo verejnom záujme sú: Kapacita a nepretržitosť služieb: Celková kapacita pravidelnej leteckej osobnej a nákladnej dopravy ponúkaná všetkými leteckými dopravcami musí na každej trase zodpovedať minimálne kapacite stanovenej v prílohe I. Plánované služby musia byť zabezpečené počas najmenej každého kalendárneho roka a, s výnimkou prípadov ďalej uvedených, môžu byť prerušené len vtedy, ak je takéto prerušenie oznámené šesť mesiacov vopred. Zníženie kapacity musí najskôr odsúhlasiť portugalský štátny úrad civilného letectva (Instituto Nacional de Aviação Civil) a nesmie sa uplatniť po obdobie šiestich mesiacov v prípade, že by tým celková kapacita klesla pod hranicu určenú v prvom odseku tohto oddielu. Portugalský štátny úrad civilného letectva musí prevádzkovateľovi odpovedať do 30 dní po oznámení. S výnimkou prípadov vyššej moci nesmie počet zrušených letov priamo zo strany leteckého dopravcu prekročiť 2 % z počtu letov plánovaných v danej sezóne, pričom „zrušenie“ znamená neuskutočnenie plánovaného letu, na ktorý bolo rezervované aspoň jedno miesto. V prípade dočasného prerušenia leteckých služieb kvôli nepredvídaným okolnostiam, prípadom vyššej moci alebo iným dôvodom sa musí plánovaná kapacita zvýšiť aspoň o 60 % od okamihu, keď môže byť prevádzka znovu obnovená, až do sprevádzkovania všetkých letov, ktoré sa kvôli prerušeniu prevádzky služieb neuskutočnili. Presnosť: S výnimkou prípadov vyššej moci môže viac ako 15-minútové meškanie, ktoré bezprostredne spôsobil letecký dopravca, postihnúť iba 15 % z celkového počtu letov. Kategória používaných lietadiel a prevádzkové podmienky: Letecké služby sa musia poskytovať s použitím prúdových lietadiel s platnou licenciou a s kapacitou minimálne 90 miest na sedenie. Okrem toho, pri prevádzke služieb na letiská a z letísk Horta a Pico musia leteckí dopravcovia dodržiavať podmienky uverejnené v „Aeronautical Information of Portugal“ (AIP). Minimálne frekvencie: — na trase Lisabon/Ponta Delgada/Lisabon celoročne minimálne jeden spiatočný let denne medzi 08.00 a 21.00, jeden let za týždeň môže byť kombinovaný spojením Lisabon/Santa Maria/ Lisabon; — na trase Lisabon/Terceira/Lisabon celoročne minimálne štyri spiatočné lety za týždeň v rôzne dni medzi 08.00 a 21.00, jeden let za týždeň môže byť kombinovaný spojením Lisabon/ Pico/Lisabon; — na trase Lisabon/Horta/Lisabon celoročne minimálne tri spiatočné lety za týždeň medzi 08.00 a 21.00 v dňoch, ktoré po sebe nenasledujú; — na trase Funchal/Ponta Delgada/Funchal celoročne minimálne jeden spiatočný let za týždeň; — na trase Porto/Ponta Delgada/Porto celoročne minimálne dva spiatočné lety za týždeň, jeden z týchto letov môže byť v období od októbra do júna kombinovaný spojením z Lisabonu a do Lisabonu; — na trase Lisabon/Santa Maria/Lisabon minimálne jeden spiatočný let za týždeň, ktorý môže byť kombinovaný spojením Lisabon/Ponta Delgada/Lisabon; — na trase Lisabon/Pico/Lisabon celoročne minimálne jeden spiatočný let za týždeň, ktorý môže byť kombinovaný spojením Lisabon/Terceira/Lisabon. Ak je v letovom poriadku poskytnutom leteckým(-i) dopravcom(-ami) plánovaný viac ako jeden let za deň, lety sa musia uskutočniť v čase medzi 06.30 miestneho času v mieste odletu a 00.30 miestneho času v mieste príletu, pričom minimálne jeden let za deň sa musí uskutočniť v čase medzi 08.00 a 21.00 a minimálne tri dni v týždni sa jeden z týchto letov musí uskutočniť do 14.00. Keď leteckí dopravcovia naplnia minimálne frekvencie a kapacity ustanovené oznámením Komisie, môžu uskutočniť aj ďalšie lety mimo stanovených rozpisov. Využitie tejto možnosti podlieha zákonne stanoveným prevádzkovým obmedzeniam pre národné letiská. Ak je v letovom poriadku poskytnutom leteckým(-i) dopravcom(-ami) na trasách Funchal/Ponta Delgada/Funchal, Lisabon/Santa Maria/Lisabon a Lisabon/Pico/Lisabon plánovaný viac ako jeden spiatočný let za týždeň, musia sa tieto lety uskutočniť v rôzne dni. Lety na trasách Lisabon/Terceira/Lisabon, Lisabon/Horta/Lisabon a Porto/Ponta Delgada/Porto musia byť rovnomerne rozdelené na celý týždeň. Ak je celkový počet letov všetkých prevádzkovateľov na jednej trase spolu viac ako 6 (šesť) za týždeň, musí byť zaručený minimálne jeden let za deň. Tarify: 1. Štruktúra taríf musí zahŕňať: a) Tarifu pre ekonomickú triedu bez obmedzení, druhy taríf, ktorých výška a podmienky sú prispôsobené rozličným trhovým segmentom (turistika, obchodní cestujúci, všeobecný náklad a špecifické výrobky, atď.). b) Tarifu PEX vo výške 221 eur pre spiatočné lety medzi Azorskými ostrovmi a pevninou a tarifu PEX vo výške 162 eur pre spiatočné lety medzi Azorskými ostrovmi a Funchalom. c) Oproti plnej výške verejnej tarify pre ekonomickú triedu bez obmedzení tarifu zľavnenú o 33 %, na ktorú majú nárok cestujúci, ktorých pobyt v autonómnej oblasti Azory presiahol obdobie šiestich mesiacov na ostrovoch s priamym spojením na pevninu alebo do Funchalu, ako aj miestni obyvatelia autonómnej oblasti Madeira. d) Oproti plnej výške verejnej tarify pre ekonomickú triedu bez obmedzení tarifu zľavnenú o 40 %, na ktorú majú nárok študenti do 26 rokov (vrátane) alebo tí, ktorých miesto bydliska alebo vzdelávacia inštitúcia je v autonómnej oblasti Azory, a ktorí dochádzajú za štúdiom alebo žijú v inej časti štátneho územia. e) V dňoch, keď nie je žiadne priame spojenie na trase medzi Funchal/Ponta Delgada/Funchal, môžu študenti do 26 rokov (vrátane) cestujúci do autonómnej oblasti Azory alebo z nej cestovať cez Lisabon za predpokladu, že využívajú služby toho istého leteckého dopravcu na všetkých úsekoch cesty. Zvolený letový poriadok nesmie umožniť medzipristátie v Lisabone. f) Maximálna výška taríf pre náklad je uvedená v prílohe II. Každý letecký prepravca použije pre všetky trasy uvedené v oddiele 1 tú istú tarifnú štruktúru bez ohľadu na to, či je miestom odletu/príletu Lisabon alebo Porto, a uplatňuje ju nediskriminujúcim spôsobom. Zľavy však môžu byť občas poskytnuté na lety z miesta na miesto. Tarify musia byť verejnosti prístupné na predajných miestach i pri odbavovacích priehradkách na letisku. 2. Pre miestnych obyvateľov a študentov budú po odčítaní zliav uvedených v bode 1 písm. c) a d) platiť tieto tarify (netto): a) 184 eur: spiatočné lety na pevninu pre cestujúcich s trvalým pobytom v autonómnej oblasti Azory; b) 160 eur: spiatočné lety na trase Azory/Funchal pre cestujúcich s trvalým pobytom v autonómnej oblasti Azory a v autonómnej oblasti Madeira; c) 143 eur: spiatočné lety medzi Azorami a pevninou pre študentov; 101 eur: spiatočné lety na trase Azory/Funchal pre študentov. Tarify uvedené v bode 1 písm. b) a f) a v bode 2 písm. a), b ) a c) budú preskúmané každý rok 1. apríla, počnúc rokom 2006, pričom východiskovým bodom bude miera inflácie za predchádzajúci rok uverejnená v Grandes Opções do Plano. Výsledné tarify budú leteckým dopravcom poskytujúcim služby na príslušných trasách oznámené portugalským štátnym úradom civilného letectva do 28. februára daného roka. Leteckí dopravcovia budú môcť účtovať poplatok na pokrytie dodatočných nákladov na zvýšenú cenu paliva (SC), ktorý sa bude štvrťročne revidovať, pomocou nasledujúceho vzorca, so zaokrúhlením na jednotku: SC = K × (b – 50,00) Kde: SC dodatočný náklad na palivo OW K 0,684862 × priemerný výmenný kurz USD/EUR za predchádzajúci štvrťrok B priemerná cena barelu v USD za predchádzajúci štvrťrok Leteckí dopravcovia budú môcť takisto účtovať poplatok za rezerváciu a vydanie leteniek v maximálnej výške 16 eur pri predaji prostredníctvom svojich predajných miest alebo 4 eur pri predaji prostredníctvom telefonického centra. 3. Podľa podmienok, ktoré budú právne stanovené, bude štát dotovať cestu miestnych obyvateľov a študentov, za predpokladu, že sa uplatňujú kritériá a tarify uvedené v bodoch 1 a 2. V roku 2006 bude takáto dotácia predstavovať 87 eur na jeden spiatočný let. Tarify pre cestujúcich a náklad, ktorého miestom odletu alebo príletu je jedno z letísk v autonómnej oblasti Azory bez priameho spojenia na pevninu alebo do Funchal, musí zodpovedať uvedeným tarifám. Pasažieri cestujúci medzi pevninou a autonómnou oblasťou Azory a medzi autonómnymi oblasťami budú mať nárok na dva poukazy na letenku, z ktorých jeden platí na cestu tam, druhý na cestu späť. Pasažieri cestujúci v rámci autonómnej oblasti Azory budú mať nárok na: — dva poukazy na letenku pre cestujúcich bez trvalého pobytu; — tri poukazy na letenku pre osoby s trvalým pobytom a študentov; — uznanie dodatočného poukazu na letenku na Corvo vždy, kedy nepremáva denný spoj. V dňoch, keď z ostrova nie je priame spojenie na pevninu alebo do Funchalu, cestujúci s trvalým pobytom a študenti môžu byť prepravení cez iné miesto. Okrem uvedených dotácií prispeje štát aj na náklady pasažierov cestujúcich na ostrovy alebo z ostrovov bez priameho spojenia na pevninu a do Fuchalu. Na účely stanovenia ceny týchto ciest sa zohľadnia tarify schválené regionálnou vládou Azor pre spojenia v rámci autonómnej oblasti. V prípade, že sa cestujúci s platnou letenkou bez oznámenia nedostaví, môže mu byť udelené penále vo výške, ktorá nesmie prekročiť 10 % príslušnej tarify pre ekonomickú triedu. Tieto záväzky služieb vo verejnom záujme sa budú uplatňovať bez toho, aby boli dotknuté dohody „interline“ o tarifách za služby do miest alebo z miest iných ako Lisabon, Porto a Funchal s ostatnými leteckými dopravcami. Leteckí dopravcovia môžu letecké služby kombinovať a použiť rovnaké čísla letu za predpokladu, že to povolil portugalský štátny úrad civilného letectva. Predaj leteniek: Pri predaji leteniek sa musí používať minimálne jeden počítačový rezervačný systém. Transfer: Ak lety na uvedených trasách uskutočňujú rozliční leteckí dopravcovia, musia medzi sebou uzatvoriť dohody, ktoré miestnym obyvateľom a študentom cestujúcim na ktorékoľvek letisko v autonómnej oblasti Azory alebo z neho umožnia využívať služby rozličných leteckých dopravcov na rôznych úsekoch cesty. Náklad a poštová služba: V rámci jedného letu musí byť možné prepraviť minimálne dve tony nákladu vrátane pošty, pričom kapacita, ktorú letecký dopravca ponúka, musí byť rovnomerne rozdelená na celý týždeň, s týmito minimálnymi hodnotami: — 30 ton za deň na trase Lisabon/Ponta Delgada/Lisabon; — 25 ton v dňoch, keď sa na trase Lisabon/Terceira/Lisabon uskutočňuje minimálny počet letov. Na trase Lisabon/Pico/Lisabon sa musí týždenne zabezpečiť preprava 2 ton nákladu a pošty na jeden spiatočný let. Kapacita prepravy nákladu a pošty každého letu sa bude posudzovať na základe tohto vzorca: K = H – (0,75 × S × 97), kde: K je kapacita prepravy nákladu a pošty jedného letu v kg H je celková hmotnosť cestujúcich, batožiny, nákladu a pošty v kg, ktorú je možné prevážať v jednom lietadle v danom sektore (povolená úžitková hmotnosť), rovná sa rozdielu medzi maximálnou povolenou vzletovou hmotnosťou a prevádzkovou hmotnosťou (lietadlo, posádka, pohonné látky, zásobovanie a iné prevádzkové položky) S je počet miest na sedenie v lietadle 0,75 je koeficient pri obsadení letu na 75 % 97 zodpovedá štandardnej hmotnosti dospelého pasažiera a jeho batožiny (84 kg + 13 kg) podľa JAR-OPS 1.620